

**Beszámoló a HAT-KP-1-2022/1-001391 pályázati azonosító számú Határtalanul! programról**

Két egyházi iskola összefogásával, 25 diákkal és 2 kísérő pedagógussal sikerült megvalósítanunk erdélyi utazásunkat 2023. május 19-23. között. Intézményünkből 17 tanuló, a Sztárai Mihály Református Általános Iskolából pedig 8 tanuló vett részt a programban. A mi iskolából 16 hetedikes és 1 nyolcadikos, a református Iskolából 8 hetedikes tanuló vett részt a kiránduláson.

A két iskola diákjainak ismerkedését és összeszokását segítette a kirándulást előkészítő eseményünk május 9-én, ahol a diákok kiselőadásokkal mutatták be az Erdélyi Fejedelemség és fejedelmeinek történetét, valamint a tervezett meglátogatandó településeket. Az eseményre a diákok jól felkészültek és színvonalas előadásokat tartottak.

Kirándulásunk során Tusnádfürdő központtal jártuk be Székelyföld nevezetes helyeit, ismerkedtünk a történelmi múlttal és a székely hagyományokkal. Szállásunkat a tusnádfürdői Szent Kristóf panzióban foglaltuk le, amivel nagyon elégedettek voltunk. A tanulók és a kollégák is 2—3 ágyas, saját fürdőszobás szobákban voltak elhelyezve, ami a mai kor igényeinek teljesen megfelelt. A félpanziós és úticsomagos ellátásunk szintén tökéletes volt. Mindannyian megtapasztalhattuk a házigazdák igazi székely vendégszeretetét.

Az 5 napos kirándulás alatt sikerült megismerkednünk Erdély történetének legfontosabb történelmi eseményeivel, az erdélyi fejedelmek tetteivel és a 16-17. századi helyszínekkel. A történelmi események és helyszínek mellett a tanulók rácsodálkozhattak az erdélyi táj és a teremtett világ szépségére is. A kirándulás legemlékezetesebb és legszebb látnivalója a gyulafehervári Szent Mihály-Székesegyház, a parajdi sóbánya és a Szent Anna-tó volt.

A kirándulásra vitt tanulók többsége hátrányos helyzetű diák volt, akik talán soha többet nem fognak eljutni Erdélybe. A kirándulás óriási élményt és feltöltődést nyújtott diáknak és tanárnak egyaránt. Jó volt megtapasztalni a 2 iskola diákjainak barátkozását, ismerkedését. A 2 egyházi iskola az ökumené jegyében végezte a reggeli, esti, valamint az étkezés előtti és utáni imádságait. A közös imádság is segítette a diákok közötti összhang megteremtését. Az út különösebb feszültség nélkül, nagyon jó hangulatban telt. Örültünk annak, hogy a szállásadó is észrevette a tanulók fegyelmezett viselkedését és azt a rendet, amit magunk után hagytunk.

Köszönjük a Kormánynak és a Bethlen Gábor Alapkezelő munkatársainak, hogy részesei lehettünk ennek a felejthetetlen és csodálatos élménynek.

Siklós, 2023. július 14. Batki Ottó ig. sk.